Koncert Slavena Knezovića „Za sva vremena“
2025-07-19
MUZIČKI PROGRAM
Subota, 19. jul u 21.00
Ljetnja scena Stari grad Bar
Koncert Slavena Knezovića „Za sva vremena“
U okviru muzičke selekcije 38. Festivalа „Barski ljetopis“, na Ljetnjoj sceni u Starom gradu, u subotu 19. jula s početkom u 21 čas, biće održan koncert kantautora Slavena Knezovića pod nazivom „Za sva vremena“.
Publika će imati priliku da premijerno čuje autorske kompozicije Knezovića, kao i obrade crnogorskih tradicionalnih melodija u aranžmanima za violinu i klavir. U programu učestvuju pijanistkinja Ana Vukazić, uz gošće koncerta – sopranistkinje Aleksandru Vojvodić Jovović i Jovanu Mustur Ražnatović, dok klavirsku pratnju potpisuje Đuro Poznanović.
Koncert donosi spoj klasične forme i savremenog muzičkog izraza, oslonjenog na nasleđe crnogorske muzičke tradicije. Ulaz je slobodan.

Koncert: MP Trio plays summer jazz
2025-07-20
bARS
Nedelja, 20. jul u 21.00
Plato Doma kulture „Vladimir Popović Španac“
Koncert: MP Trio plays summer jazz

„MP TRIO“ je jazz bend čiji članovi žive u Baru i Podgorici. Čine ga gitarista Miladin Peruničić, bass gitarista Davor Novak i bubnjar Ivan Ivanović – umjetnici koji su stekli svoje obrazovanje na muzičkim akademijama u Novom Sadu, na Cetinju i u Beogradu. Bend često nastupa sa klavijaturistom i producentom Božidarom Boletom Martinovićem.
Publici su poznati po originalnom repertoaru, koji se, na pomalo eklektičan način, kreće od klasičnih jazz standarda i obrada kompozicija „manuš“ muzike Django Reinhardta, preko modernih fusion jazz i blues kompozicija, do obrada pop i rock hitova. Muzikom pokušavaju spojiti moderan jazz zvuk s ritmovima i motivima svjetske i balkanske tradicionalne muzike, ne koketirajući ni sa jednim od ovih pravaca posebno. Trio je nastupao i snimao sa velikanima svjetske jazz i bluz scene, kao što su Rendy Brecker, Dave Weckl, Bobby Sanabria, Patrick O ‘Leary, Gabrielle Stravelli, Denise Jannah, njemačkim sastavom „Little Wing“, kao i istaknutim regionalnim umjetnicima među kojima su Rambo Amadeus, Ljuba Paunić, Ivan Aleksijević, Zdravko Čolić, Elvir Bandić Banda, Neno Belan, Vlatko Stefanovski…
Trio je takođe nastupao sa Crnogorskim simfonijskim orkestrom i sa španskim dirigentom Ikerom Sanchezom Silvom, svirajući filmsku muziku Ennia Morriconea. Članovi MP tria su takođe imali veoma uspješnu saradnju sa Simfonijskim orkestrom pod vođstvom maestra Roberta Homena iz Zagreba, svirajući muziku iz animiranih filmova Walta Disneya.
U posljednjih godinu dana aktuelni su sa dva singla: prvi je pjesma „Ilirikum“ nastala na motive narodne revolucionarne „Oj đevojko, drugarice“, a drugi je jedinstvena obrada čuvene pjesme „Bambina“ iz 1987. kultne splitske grupe „Đavoli“ na kojoj je gostovao i autor, Neno Belan.
U okviru programa bARS 38. festivala „Barski ljetopis“ predstaviće se koncertom pod nazivom „MP Trio plays Summer Jazz“.

Promocija knjige „Sirup od ogorčevine“ Dragane Erjavšek
2025-07-21
bARS
Ponedjeljak, 21. jul u 21.00
Plato Doma kulture „Vladimir Popović Španac“
Promocija knjige „Sirup od ogorčevine“ Dragane Erjavšek
Moderator: Nikola Nikolić
Dragana Erjavšek (Bar, 1980), crnogorska književnica, književna kritičarka i prevoditeljka, diplomirala je na Filozofskom fakultetu u Nikšiću. Objavila je zbirke poezije – „Horizontala preko bola“ (1996), „Vertikala bola“ (1998) i „Sirup od ogorčevine“ (2025), roman „Otvorena knjiga“ (2008), zbirku književnih prikaza „Nova crnogorska književnost“ (2023), zbirku priča „Ispod glasa“ (2024), kao i prevode monografije „Bar, grad feniks“ Maksima Lutovca i knjige „Ženska mistika“ Beti Fridan.
Poeziju i prozu objavljuje u brojnim domaćim i regionalnim časopisima i zbornicima; književne prikaze objavljivala je u dnevnom listu „Pobjeda“, gdje je radila kao novinarka. Uredila je nekoliko desetina knjiga objavljenih u Crnoj Gori i Srbiji. Prevođena je na engleski, njemački, makedonski i albanski jezik. Bila je selektorka književnog programa 37. Barskog ljetopisa. Zapošljena je u Matici crnogorskoj.
Dobitnica je Treće nagrade na konkursu za najbolju kvir priču u organizaciji NVO „Queer Montenegro“ (2021) i Prve nagrade na regionalnom konkursu za priču inspirisanu Bihorom „Zavičajne staze“ (2022). Kao rezidentkinja Nacionalnog centra za pisanje (National centre for writing) u Uneskovom gradu kulture Noriču (Engleska), u maju 2023. u okviru programa Kreativne Evrope prevodila je knjigu „Unexausted time“ nagrađivane britanske pjesnikinje Emili Beri.
Zavod za udžbenike i nastavna sredstva iz Podgorice za njenu zbirku „Sirup od ogorčevine“ dobio je Specijalno priznanje na Sarajevskom sajmu knjiga 2025. godine.
***
„Gorčina, ili ogorčenost na koju upućuje naslov, čovjekovo je potpuno otvaranje prema realnosti s koje su takođe spale maske. Ogoljena je svakodnevnim ispoljavanjem sitnih nakaznosti koje bespoštedno ranjavaju čovjeka, pa više nema potrebe za ukrivanjem, koje se na kraju svede na predsmrtno cjevčenje lažne nade. Mjesto toga, Erjavšek istura suprotan princip. Njeni se protagonisti ne brane od otrova, već ga pomalo puštaju u sebe, na kašičicu, poput sirupa. Pomalo otvrdnu, možda i otupe, ali zauzvrat i ojačaju. I u tome ima nečeg buntovnog, prije negoli nekakvog kobnog defetizma. Kad protiv lošega više nema borbe u klasičnom, napadačkom smislu, kad ponestane jednosmjernih rješenja, možda tajna upravo leži u totalnom obrtu. U revoluciji spram istrošenih, izlapjelih očekivanja, kojima se kljukamo od malih nogu, dok jednog dana ne osjetimo prezasićenost. Tada je spas – suptilno nam poručuje autorka – moguće pronaći jedino u rasterećujućoj ravnodušnosti, hladnokrvno ukopanoj pred problemom, koliko god nam se isprva činila nedoraslom i banalnom.
Protagonisti pjesama Dragane Erjavšek – ili, preciznije rečeno, njene stihovane proze – odreda su nasukani na hridini što razdvaja taj fatalno sukobljeni dualitet koji većina ljudi nesvjesno uzgaja u sebi: ono što želimo i ono što možemo/imamo. Pritom se on uglavnom ispoljava kod najintimnijih međuljudskih relacija: ljubavnih, prijateljskih, porodičnih. Sve je tu nekako na korak do savršenstva, no ipak isuviše rasuto i nedohvatljivo. Dojučerašnji znaci ljepote urastaju, hlade se, postaju ugarci sagorjelih nakana. Postavlja se pitanje: da li se upravo zametak otrova skriva u okruženju gdje bi morala vladati najjača bliskost? Ubija li nas upravo to pretjerano trenje, koje u početku zavarava toplinom kojom isijava? Da li rascjepi kreću od tih „narcizama malih razlika“ zbog sudbinske upućenosti jednih na druge?
Naravno, ovaj paradoks postoji otkad je svijeta i vijeka, ali ostaje dojam da ga ubrzan način života dovodi do teško zalječivog apsurda. Takva je situacija i s (anti)junacima Dragane Erjavšek. Uvijek ostaju u nekom stadijumu poludovršenosti, ni tamo ni ovamo, a opet grčevito željni sigurnosti, emocionalnog utočišta, ljubavi, zaštitničke prisnosti. Teoretski spremni, ali razroki i hromi u teško savladivoj praksi. Zvuči kao prosede koji olako može otklizati u trivijalnost, patetiku. U smislu da je nemoguće, figurativno rečeno, okrvaviti ruke a istovremeno zadržati neku iole dojmljivu arhitektoniku. Međutim, autorka bira ugao iz kog vješto miri formu i sadržinu, što ishoduje jednim kompletnim djelom, otpornim na raznolike čitalačke prohtjeve.“
(Nikola Nikolić, književnik)

***************
Zanimljivo, iako je u raznim ulogama (kao gošća skupnih večeri, moderatorka ili selektorka književnog programa), Dragana Erjavšek prisutna na „Barskom ljetopisu“ još od 1997, ovo je njeno prvo samostalno autorsko književno veče.

Promocija knjige „Umjetnici svijeta“
2025-07-22
KNJIŽEVNI PROGRAM
Utorak, 22. jul u 21.00
Plato Doma kulture „Vladimir Popović Španac“
Promocija knjige „Umjetnici svijeta“
Branke Bogavac
Moderator: Milun Lutovac

Jedna od najznačajnijih ličnosti crnogorskog i francuskog kulturnog života, Branka Bogavac, premijerno će na 38. „Barskom ljetopisu“ predstaviti svoju novu knjigu „Umjetnici svijeta“, u izdanju Crnogorske akademije nauka i umjetnosti (CANU).
Nakon niza zapaženih knjiga razgovora sa velikanima savremene književnosti, umjetnosti i filozofije, Bogavac u Umjetnicima svijeta donosi svježe i ekskluzivne susrete sa najuticajnijim stvarаocima današnjice – ljudima koji su oblikovali savremenu umjetnost svojim vizijama, stavovima i neponovljivim ličnim pričama.
Ova knjiga nastavlja njenu prepoznatljivu misiju: da kroz intimne, pažljivo vođene razgovore otkrije suštinu umjetničkog stvaranja, bez senzacionalizma, s dubokim poštovanjem prema sagovorniku i riječima koje ostaju.
Branka Bogavac, novinarka, publicistkinja, kulturna radnica i višedecenijska saradnica najuglednijih evropskih časopisa i medija, godinama je bila dopisnica iz Pariza za brojne jugoslovenske i crnogorske publikacije. Autor je više knjiga razgovora koje su postale dragocjeni dokumenti vremena (U sazvježđu velikana, Žene svijeta, Pariški razgovori, Priče iz Pariza…).
Dobitnica je više značajnih priznanja, među kojima i Ordena viteza umjetnosti i književnosti koji joj je dodijelilo Ministarstvo kulture Francuske, kao i Trinaestojulske nagrade i Nagrade za životno djelo Udruženja književnika Crne Gore.
Kroz svoje stvaralaštvo, Branka Bogavac ostaje vjerna ideji da je razgovor – susret duša, i da je najdublja umjetnost ona koja nastaje iz iskrenosti, znanja i ljudske bliskosti.
Veče vodi dr Milun Lutovac, teoretičar umjetnosti, koji će sa autorkom razgovarati o njenom stvaralačkom putu, nezaboravnim susretima i važnosti kulture dijaloga u savremenom svijetu.

„Priča o tome kako sam“
2025-07-23
KNJIŽEVNI PROGRAM
Srijeda, 23. jul u 21.00
Plato Doma kulture „Vladimir Popović Španac“
Veče Petra Pece Popovića
„Priča o tome kako sam“
Moderator: Željko Milović

U srijedu, 23. jula u 21.00 na platou Doma kulture „Vladimir Popović Španac“, biće održano književno veče posvećeno Petru Peci Popoviću, renomiranom novinaru, publicisti i muzičkom kritičaru, pod naslovom „Priča o tome kako sam“.
Petar Peca Popović (rođen 1949. u Beogradu) iza sebe ima više od pola vijeka iskustva u medijima i muzici. Kao dugogodišnji urednik muzičkih časopisa „Džuboks“ i „Rok 82“, i autor kritičkih tekstova za „Politiku“, „Blic“, „Sportski žurnal“ te uređivač emisija na Radio Beogradu i Radio 101, značajno je doprinio afirmaciji jugoslovenske zabavne i rock scene. Po njegovoj ideji održan je i legendarni besplatni koncert Bijelog dugmeta 1977. kod Hajdučke česme, jedan od najvećih koncerata tog doba.
Popović je autor nekoliko knjiga – među njima su Čuvar buvlje pijace, Tragovi u beskraju, Proleća u Topčideru, Biti rokenrol (sa Mihajlom Pantićem), Rokopisi i Cepter buk vorld. Njegove kolumne i intervjui protkani su duhovitim i oštrim stilom, a o njemu se govori kao o „najboljem rok novinaru kojeg smo ikada imali“.
Veče će, uz moderaciju Željka Milovića, donijeće priče iz njegovog života i karijere—od mladalačkih muzičkih otkrića do iskustava sa svjetskim i regionalnim muzičarima. Gostovanje na Ljetopisu će biti jedinstvena prilika da upoznamo osobu čiji su tekstovi i riječi ostavili neizbrisiv trag u regionalnoj kulturi.

„Sjećaš li se Doli Bel“
2025-07-24
POZORIŠNI PROGRAM
Četvrtak, 24. jul u 21.30
Ljetnja scena Doma kulture „Vladimir Popović Španac“
„Sjećaš li se Doli Bel“
Kamerni teatar 55 Sarajevo

U okviru 38. izdanja festivala „Barski ljetopis“, na Ljetnjoj sceni Doma kulture „Vladimir Popović Španac“ biće izvedena drama „Sjećaš li se Doli Bel“ u režiji Kokana Mladenovića.
Ova emotivna predstava prati priču o prvoj ljubavi, odrastanju i razočaranju u utopijski društveni sistem kroz prizmu sjećanja Sabahudina Zolja, poznatog kao Dino. Drama, zasnovana na tekstu Abdulah Sidrana, donosi složenu i iskrenu refleksiju o prolaznosti, bolu i radosti, osvetljavajući slojeve ličnih i kolektivnih uspomena koje oblikuju naš pogled na svijet.
Predstava je stekla status jedne od najznačajnijih savremenih teatarskih ostvarenja u regionu, višestruko nagrađivana na prestižnim festivalima širom Bosne i Hercegovine, Hrvatske, Srbije, Crne Gore i drugih zemalja. Prepoznata je po izuzetnoj režiji, scenskom izrazu i snažnim glumačkim ostvarenjima, a publici je ostala urezana kao poseban i dirljiv teatarski doživljaj.
Uloge u predstavi tumače vrhunski glumci: Emir Hadžihafizbegović, Gordana Boban, Admir Glamočak, Feđa Štukan, Davor Golubović, Elma Juković, Enes Kozličić, Tatjana Šojić, Muhamed Hadžović, Sabit Sejdinović, Muhammed Nadarević i Amar Selimović.
Autorski tim čine:
Režija: Kokan Mladenović
Scenografija i kostimografija: Adisa Vatreš Selimović
Kompozicija: Irena Popović
Dramaturg: Vedran Fajković
Inspicijent: Senad Bešić
Producent: Mirza Muzurović

Izložba slika „Konstrukcije“ Autorka: Lidija Nikčević
2025-07-25
LIKOVNI PROGRAM
Petak, 25. jul u 21.00
Galerija „Velimir A. Leković“
Izložba slika „Konstrukcije“
Autorka: Lidija Nikčević

U petak, 25. jula, sa početkom u 21 čas, u galeriji „Velimir A. Leković“, biće otvorena izložba savremene crnogorske slikarke Lidije Nikčević, pod nazivom „Konstrukcije“, u okviru likovnog programa 38. „Barskog ljetopisa“.
Lidija Nikčević (1992, Nikšić) pripada mlađoj generaciji vizuelnih umjetnica koje prepoznatljivo oblikuju savremenu crnogorsku scenu. Školovana je na Fakultetu likovnih umjetnosti na Cetinju, gdje je završila osnovne, specijalističke i magistarske studije slikarstva, a svoje znanje usavršavala je u Slovačkoj i Hrvatskoj, kroz studijske boravke i međunarodne umjetničke rezidencije.
U svojoj umjetničkoj praksi Lidija Nikčević se bavi savremenim urbanim i industrijskim pejzažima, konstrukcijama i arhitektonskim fragmentima, istražujući ih kao simboličke strukture savremenog doba. Njena djela karakteriše stroga kompoziciona jasnoća, ali i senzibilitet prema površini slike, gdje slojevi boje i forme grade osjećaj napetosti između reda i slobode, između konstrukcije i dezintegracije.
Upravo u ciklusu Konstrukcije, koji barska publika ima priliku da vidi prvi put, autorka nudi misaono i vizuelno promišljanje odnosa prostora, materije i identiteta. Umjetnica kombinuje preciznu geometrijsku osnovu sa intuitivnim potezima, brišući granicu između racionalnog i intuitivnog, između arhitekture i apstrakcije.
Nikčević je do sada izlagala u najznačajnijim galerijama Crne Gore i regiona, a njena djela bila su predstavljena i u Austriji, Italiji, Španiji, Hrvatskoj, Srbiji i Slovačkoj. Dobitnica je brojnih nagrada i priznanja, a aktivno djeluje i kao saradnica u nastavi na Fakultetu likovnih umjetnosti na Cetinju.

Kad promatramo predmete ili građevine koje izgledaju kao da počivaju u sebi, naše opažanje na neki poseban način postaje mirno i nijemo. Objekat kojeg opažamo ne nameće nam iskaz, naprosto je tu. Opažanje nam postaje tiho, nepristrasnoj ne poseže za posjedovanjem. S onu je stranu znaka i simbola. Otvoreno je i prazno. Kao da se gleda nešto što se ne da dovesti u središte svijesti. Sad, u tom vakuumu opažanja, u promatraču može iskrsnuti neko sjećanje za koje se čini kao da potječe iz dubine vremena. Gledati objekat sad ujedno znači naslućivati svijet u njegovoj cjelovitosti. Jer tu nema ničega što se ne bi moglo razumjeti. U običnim stvarima svakodnevog života je posebna snaga – čini mi se da to kazuju slike Edvarda Hupera. Mora se samodovoljno dugo gledati da bi ih se vidjelo
Peter Zumthor, Misliti arhitekturu

Estetika i poetika grada su uticale na različita polja umjetnosti: film, fotografiju, poeziju, muziku, slikarstvo. Od utopijskog Kampanelinog Grada Sunca, preko Kalvinovih izmišljenih Nevidljivih gradova do distopijskih, mračnih Metropolisa i Gotama, grad se manifestuje kao protagonist koji odslikava ili projektuje stanje društva i pojedinca u njemu. Bezlična predgrađa, napuštene zgrade i hale, prazne stanice, hladni haustori u savremenoj umjetnosti postaju vizuelne metafore sumornih stanja čovjeka, melanholične atmosfere, metafizičke pustoši i usamljenosti.
Tako grad postaje idealan mizanscen za noar filmove, muzičke spotove novog talasa i američku andergraund poeziju. Velikom korpusu tema u likovnoj umjetnosti koje su našle uporište u različitim aspektima grada pripada i modernistička arhitektura socijalizma. Socijalistička arhitektura bila je zamišljena kao poligon društvene emancipacije. U njoj je apstraktne ideje trebalo prenositi promišljajući vezu prostora i ritma (pojma primarno vezanog za muziku, vrijeme ili prirodu, tj. repeticiju), bez nadovezivanja na tradiciju. Jezik ideologije je preveden u novu arhitekturu koja je postala direktni, materijalizovani odraz ideje o novom čovjeku.
Geometrijski organizovan prostor sa izraženim pravolinijskim ritmom koji odslikava socijalističku ideju o napretku i jednakosti, ritmizirao je ponašanje pojedinca unutar zajednice, predmeta, te arhitekture u cjelini. Stambene blokove, kao specifično jugoslovenski model “usmjerene stambene izgradnje” je karakterisalo maksimalno prostorno ”pakovanje” i optimalna funkcionalnost stanova koji su bili po mjeri socijalističkog čovjeka. Atributi socijalističke estetike: neutralnost, kompromis, samodovoljnost, lako se mogu identifikovati u urbanističkoj matrici novih naselja koja su se sastojala od gigantskih, identičnih, potpuno uniformnih zgrada.
Depersonalizovanost i geometrijska repeticija ovih zgrada koje emituju atmosferu hladnoće i ne-mjesta su motivska polazišta u slikarstvu Lidije Nikčević. Za razumijevanje umjetničinog formalnog i poetskog pristupa ovom motivu treba imati u vidu da je Lidija rođena ranih 90-ih u postindustrijskom gradu Nikšiću čiji vizuelni identitet je dominantno oblikovala takva arhitektura. U protoku vremena, od izgradnje stambenih blokova 60-ih i 70-ih godina prošlog vijeka, do djetinjstva umjetnice i formativnih godina, fabrike su zatvorene, industrijski pejzaž je postao nijemi svjedok propadanja, a fasade stambenih zgrada su počele lagano i neumitno da se krune i da zadobijaju patinu i sraslost sa okolinom koje im je, paradoksalno, dala izvjesnu toplinu, humanost i nostalgičnu ljepotu.
Lidijino prevođenje konstruktivnih elemenata arhitekture na autonomni jezik slike konceptualno je postavljeno na uporištima i slikarskim modelima iz istorije umjetnosti, dobrom poznavanju teorijskih postulata modernstičke arhitekture, a prije svega na ličnom promišljanju i osjećanju slikarstva. Reference na kubizam, neoplasticizam, konstruktivizam i geometrijsku apstrakciju u postupku gradnje slike i njene čvrste kompozicione strukture, a na precizionizam u izboru motiva arhitektonskih i industrijskih kompleksa, uočavaju se u cjelokupnom opusu. Ovim uporišnim tačkama možemo pridružiti kompleksan odnos sa urbanim realizmom, ne u smislu pukog koketiranja sa njim kao retro stilom, već kao sa predstavljačkom strategijom, koji je na autorkinim slikama u službi anticipacije moguće pripovijesti, a ne njene artikulacije i ilustracije.
Lidijine slike nijesu glorifikacija grada i modernističke arhitekture, niti izražavaju žal zbog destruktivne dehumanizacije okruženja. Nije čak od presudne važnosti za posmatrača identifikacija određenog grada, zgrade, fabrike, iako prepoznavanje konkretnog motiva na njenim slikama izazva zadovoljstvo pogleda. Racionalnim, kultivisanim slikarskim postupkom, lišenim gestualnog rukopisa i intuitivnog prepuštanja činu slikanja, umjetnica “konstruiše” slike koje svojom arhitektonikom, kolorističkim harmonizovanjem, repetitivnim ritmom i uravnoteženom kompozicijom stvaraju osjećaj bezvremenosti. Iako je, kao što je već pomenuto, tema grada karakteristična za cjelokupno dosadašnje stvaralaštvo Lidije, u njenom radu se mogu uočiti evolutivna pomjeranja fokusa umjetničkih istraživanja i promjene u egzekuciji. Na ranijim slikama, na primjer Kompozicija I, Blok V, Druga stanica, primjetna je poetizovana atmosfera melanholije i nepomičnost, zamrznutost kadra.
Ritmovane strukture zgrada zauzimaju centralni dio slike (često momumentalnog formata), a svjetlost, bilo da je jasna, dnevna, prirodna, ili prigušena, noćna, od izvora izvan slike, postaje važan konstitutivni element. Figura čovjeka se rijetko pojavljuje, a ako je data, onda je mala, bezlična, okrenuta leđima posmatraču, zagledana u daljinu. Njeno prisustvo daje prostoru metafizičku dimenziju, zagonetnost i nejasnu slutnju mogućeg događaja. Novi radovi, nastali u prethodnih par godina donose formalno-sadržinski pomak. Težište se pomjera na industrijski pejzaž, fabričke hale i gradilišta.
Za razliku od ranijih zamrznutih kompozicija, čiju statičnost i plitku iluziju dubine prostora manifestuje frontalnost motiva, na novim radovima prostor je produbljen. Slika se usložnjava. Dijagonale aseptičnih mašina i mizanscena sugerišu mehaničku dinamiku, pokret, fragmentirani sinhronizovani rad na fabričkoj traci. Kolorit je arteficijalan, a tanki, lazurni nanosi boje, ispod kojih se mjestimično naziru platno i bojeni slojevi stvaraju sablasni osjećaj bestjelesnosti. Radnici postaju figure koje ravnopravno sa tehnicističkim ambijentom definišu prostor.
Umjetnica, u odnosu na ranije ortogonalno koncipirane radove, uvodi novi, sferični geometrijski oblik, naročito vidljiv na šlemovima radnika, koji vizuelno razrađuje kompoziju. U simboličkom smislu, ove slike odražavaju nevidljivi poredak koji, poput perpetuum mobile programira i nadzire automatizovane radnje depersonalizovanih radnika po unaprijed zadatim shemama i pravilima.
Transponujući u polje slike estetske, poetske i duhovne komponente arhitekture i grada, Lidija stvara djela koja u ovom haotičnom i promjenljivom svijetu nude prijeko potrebni red i sklad. Pjesničkim jezikom rečeno, možda nam umjetnica postavlja i pitanje: Umijemo li da čitamo naše gradove, ili u njima samo živimo?
Ljiljana Karadžić, istoričarka umjetnosti
Lidija Nikčević – Biografija
Lidija Nikčević rođena je 1992. godine u Nikšiću. Osnovne i postdiplomske-specijalističke studije slikarstva završila je na Fakultetu likovnih umjetnosti Univerziteta Crne Gore na Cetinju, potom i magistarske studije na istom fakultetu, u klasi profesora Ratka Odalovića. Studijski je boravila u Slovačkoj na Akademiji lijepih umjetnosti i dizajna u Bratislavi kao i na Umjetničkoj akademiji Sveučilišta u Splitu, na slikarskom odsjeku u klasi red. prof. Viktora Popovića. Godine 2023. boravila je na umjetničkoj rezidenciji “Atelierhaus Salzamt” u Lincu (Austrija). Angažovana je kao saradnik u nastavi na Fakultetu likovnih umjetnosti na Cetinju. Dobitnica je brojnih nagrada među kojima su:

2025. – Nagrada “Milunović, Stijović, Lubarda” ULUCG
2021. – Otkupna nagrada za sliku V Međunarodnog bijenala akta “Marko Krstov Gregović”
2015. – Studentska nagrada Opštine Nikšić za izuzetan uspjeh u studiranju
– Godišnja nagrada Fakulteta likovnih umjetnosti Cetinje najboljem studentu studijskog programa Slikarstvo za 2014/2015. godinu
– Plaketa Univerziteta Crne Gore za najboljeg studenta iz oblasti umjetnosti (studijske 2014/2015.)
– Dobitnik Atlas stipendije
2013. – Nagrada Univerziteta Crne Gore za najbolje studente u 2013/2014.
– Dobitnik stipendije CANU
– Nagrada Prijestonice Cetinje za izuzetan uspjeh postignut tokom studija, dodjeljena na Dan oslobođenja Prijestonice

Odabrane samostalne izložbe:

“Construction site”- Moderna galerija, Podgorica, Crna Gora
Artist series, Galerija Pizana Art Space, One&Only Portonovi
”Premiere 66”, Galerija Loggia – Zlatna vrata, Split, Hrvatska
“Ambijent modernog doba” Porto Montenegro, Tivat, Crna Gora
“Estetika urbanog ambijenta” Centar Savremene umjetnosti Crne Gore, Podgorica, Crna Gora
Galerija “Nikola I”, Nikšić, Crna Gora

Odabrane kolektivne izložbe:

Crnogorski likovni salon “13. novembar”, Cetinje, Crna Gora
“Take back the space”, “Ursulinenhoff” kulturni centar, Linc, Austrija
FECIT Grožnjan, Galerija RTS-a, Beograd, Srbija
2023. “Axis Mediterranean” Fakultet likovnih umjetnosti u Malagi, Španija
Hercegnovski zimski likovni salon, Herceg Novi, Crna Gora
“Deus ex machina”, Kolektor, Podgorica, Crna Gora
“Building a new world” Academia Albertina di Belle Arti, Torino, Italija
Festival znanosti “Boje” , Galerija Vasko Lipovac, Split, Hrvatska
“Rad, tekst, kontekst” Stara gradska vijećnica, Split, Hrvatska
“Crtež kao eksperiment” Centar Savremena umjetnosti

Crne Gore, Podgorica, Crna Gora

2017. “Prieskum” Akademija lijepih umjetnosti i dizajna, Bratislava, Slovačka

WEB site: www.lidijanikcevic.weebly.com
Instagram: https://www.instagram.com/lidijanikcevic/

Podaci o slikama:

Blok V / akrilik na platnu / 100×80 cm / 2020
NY / akrilik na platnu / 100×75 cm / 2017
Desert facades / akrilik na platnu / 100×80 cm / 2022
Sandstorm / akrilik na platnu / 110×70 cm / 2025
Factory / akrilik na kartonu / 100×70 cm / 2022
Int-Ext / akrilik na platnu / 80×60 cm / 2022
Stairs / akrilik na platnu / 80×90 cm / 2023
Lights / akrilik na platnu / 100×80 cm / 2023
Welder / akrilik na platnu / 80×80 cm / 2023
Second station / akrilik na platnu / 100×75 cm / 2017
Light on / akrilik na platnu / 100×85 cm / 2016
Composition I / kombinovana tehnika 50×30 cm / 2016
Composition II / kombinovana tehnika / 50×30 cm / 2016
Workers / akrilik na platnu / 130×100 cm / 2023
Bricks / akrilik na platnu / 130×100 cm / 2022

Koncert: Zima sings pop music
2025-07-27
bARS
Nedelja, 27. jul u 21.00
Plato Doma kulture „Vladimir Popović Španac“
Koncert: Zima sings pop music
Hor „Zima“ je formiran 2015. godine u Baru. Trostruki je laureat međunarodnog takmičenja horova u Herceg Novom (srebrna i bronzana nagrada). Bili su učesnici festivala „Barski ljetopis“, „Živa ulica“ i Božićnog festivala „Dukley Gardens“, susreta horova na Cetinju 2023. godine i festivala „Mokranjčevi dani“ u Negotinu 2024. godine, gdje su dobili Specijalnu povelju za izvođenje muzike Sergeja Tanejeva. Dobitnici su Zlatne plakete Međunarodnog festivala horova u Kikindi. U okviru manifestacije „Niške horske svečanosti“, hor je prošle godine osvojio nagradu za koherentno izvođenje crnogorske horske muzike.
Horom „Zima“ rukovodi mr Varvara Loyko, dirigentica, pjevačica, kompozitorka i tekstopisac. Od predškolskog uzrasta bavila se pjevanjem, završila je dječiju umetničku školu „A. Rubinstein“ u rodnom Tomsku, u Sibiru. Bila je laureat i pobjednik regionalnih i gradskih takmičenja. Hor muzičke škole čiji je bila član, laureat je međunarodnih takmičenja u Riva Del Gardi (Italija) i Budimpešti (Mađarska). Diplomirala je na horskom odsjeku Tomskog regionalnog koledža za kulturu i umjetnost 2004. godine. Nominalni je stipendista Fondacije „V. Potanin“. Uporedo sa karijerom u klasičnoj muzici, bila je pjevačica, kompozitorka i tekstopisac ruskih rock bendova „Bonus track“, „Katafote“ i „Varja i Žirafe“, a po dolasku u Crnu Goru bila je uključena u međunarodni projekat elektronske rock muzike „Varezhki“. Diplomirana je profesorica engleskog jezika od 2006, a od 2021. godine magistar jurisprudencije. Od 2015. godine je direktor horskog studija ZIMA u Baru, od juna 2022 specijalista inovacionog predškolskog muzičkog vaspitanja po sistemu V. Brainina. Organizator je festivala duhovne muzike „Ekumenika“ i više umjetničkih izložbi i srodnih događaja.
Iako su u deset godina postojanja postali regionalni poznati po izvođenju duhovnih i kompozicija klasične muzike, u okviru programa bARS, po prvi put u karijeri će se Hor „Zima“ predstaviti cjelovečernjim koncertom pop-rock muzike. Na programu će biti pjesme stranih, domaćih i regionalnih izvođača, od čega će neke biti premijerno izvedene u horskoj varijanti.

Autorsko veče Miodraga Majića
2025-07-29
KNJIŽEVNI PROGRAM
Utorak, 29. jul u 20.00
Plato Doma kulture „Vladimir Popović Španac“
Autorsko veče Miodraga Majića
Moderatorka: Maja Simović
U Utorak, 29. jula u 20.00 na platou Doma kulture „Vladimir Popović Španac“ biće upriličeno autorsko veče jednog od najistaknutijih savremenih pisaca i pravnika regiona, Miodraga Majića.
Rođen 17. novembra 1969. godine u Beogradu, Majić je sudija Apelacionog suda u Beogradu, doktor krivičnog prava i učesnik izrade ključnih zakona o krivičnom postupku i međunarodnoj pravnoj pomoći. Predaje na Pravnom fakultetu u Beogradu i Univerzitetu Union, piše kolumne o pravdi, korupciji i nezavisnosti prava, a svoj angažman prenosi i kroz književnost.
Njegova prva zbirka priča U ime naroda (2019) nastala je iz bloga „Blog sudije Majića“, a zatim je uslijedilo nekoliko zapaženih romana: Deca zla (2019), uspješan krimi-triler koji i dalje osvaja čitaoce, Ostrvo pelikana (2020), koji otvara filozofsko-psihološka pitanja političke i društvene klime, te Rudnik (2022), introspektivni roman o sjećanju, istini i unutrašnjem rasulu protagonista.
Majićeva proza nosi autentičan književni pečat: spoj pravničkog znanja, društvene kritike i uzbudljive pripovjedačke vizije, dopunjene hrabrošću da se dotakne naglašenih i često kontroverznih tema. Najnovija knjiga, Rudnik, dodatno je potvrdila njegovu reputaciju jednog od najčitanijih i najuticajnijih savremenih romana u regionu .
Uz moderiranje Maje Simović očekuje nas razgovor o odnosu pravde i književnosti, procesu pisanja i mjestima gdje se fikcija i stvarnost prepliću, te o pitanjima koja odjekuju u njegovim djelima – od kriminalnih misterija do pitanja moralnosti u sudnici i u spisima savremenog društva.

Koncert 4 tenora
2025-07-29
MUZIČKI PROGRAM
Utorak, 29. jul u 21.30
Ljetnja scena Doma kulture „Vladimir Popović Španac“
Koncert 4 tenora

U utorak, 29. jula, na Ljetnjoj sceni Doma kulture „Vladimir Popović Španac“, u okviru muzičkog programa 38. „Barskog ljetopisa“, nastupiće 4 Tenora – sastav koji čine četvorica etabliranih vokalista: Đani Stipaničev, Marko Pecotić, Filip Hozjak i Vladimir Garić.
Poznati po originalnoj interpretacijama domaćih i stranih evergreen pjesama, kao i klasičnih kompozicija, Tenori uspješno povezuju različite muzičke stilove – od šansona, mjuzikla i popa, do rocka i opere – i time osvajaju publiku svih generacija. Njihovi nastupi, osim upečatljivih glasova, prepoznati su i po atmosferi bliskoj publici.
Od svog osnivanja 2016. godine, 4 Tenora ostvarili su niz zapaženih koncerata širom regiona, osvojili su brojne nagrade publike na festivalima dalmatinske šansone u Šibeniku i objavili više izdanja, među kojima su koncertni albumi iz Cibone i sa Tvrđave sv. Mihovila.
Repertoar čine arije poput „Nessun Dorma“ i „O Sole Mio“, ali i popularne pjesme regionalne muzičke scene, među kojima su „Vilo moja“, „Cesarica“, „Golubovi“ i brojne druge. Posljednjih godina publiku su iznenađivali i novim autorskim numerama, među kojima je najnovija pjesma „Nespretan na riječima“ iz 2025. godine.
Nastup u Baru dio je njihove ljetnje turneje kojom obilježavaju deset godina zajedničkog rada, a koncert najavljuju kao veče raznovrsnih melodija i vokalnog sklada.

Promocija antologija crnogorske narodne proze u izdanju Matice crnogorske
2025-07-30
KNJIŽEVNI PROGRAM
Srijeda, 30. jul u 21.00
Plato Doma kulture „Vladimir Popović Španac“
Promocija antologija crnogorske narodne proze u izdanju Matice crnogorske
Moderator: Radomir Rašo Petrić

U srijedu, 30. jula u 21.00 na platou Doma kulture “Vladimir Popović Španac”, u okviru književnog programa 38. „Barskog ljetopisa“, biće promovisane četiri renomirane antologije crnogorske usmene proze, objavljene u izdanju Matice crnogorske.
Riječ je o ponovnom izdavanju dviju legendi – Vilina gora i Vatra samotvora, te anthologijskih izdanja narodne proze Kad je sve zborilo (basne) i Potopno vrijeme (priče), sve priređene od strane Radoja i Danila Radojevića. Ove knjige otvaraju novu biblioteku „Crnogorska narodna književnost“, nastavljajući tradiciju očuvanja i prezentacije bogate usmene baštine.
Antologije čuvaju autentičnost izgovora – prvi put uključene su crnogorske abecedne posebnosti (ś, ź), a priče su obogaćene objašnjenjima i fusnotama kako bi bile pristupačnije savremenoj publici. Predgovori urađeni od strane braće Radojević nose i naučni i emotivni ton, otvarajući sižee naroda kroz historijske i socijalne perspective.
Na promociji će moderator Radomir Rašo Petrić razgovarati sa predstavnicima Matice crnogorske o značaju ovih antologija i njihovoj ulozi u edukaciji novih generacija. Poseban osvrt biće na jezične i kulturne specifičnosti sadržaja, poput očuvanja riječi i motivskih varijanti iz različitih krajeva Crne Gore.
Ova promocija je prilika da publika „Barskog ljetopisa“ učestvuje u jedinstvenom kulturnom događaju koji, kroz autentične narodne tekstove i baštinu, osvježava narodno pamćenje i jezičku tradiciju.

Koncert: Grimm plays 80’s (unplugged)
2025-07-31
bARS
Četvrtak, 31. jul u 21.00
Plato Doma kulture „Vladimir Popović Španac“
Koncert: Grimm plays 80’s (unplugged)
Barska rock grupa „Grimm“ nastala je 1999. godine i iza sebe ima dva objavljena albuma („Neomeđeni“ 2008, „Iza tišine“ 2016) i jedan koji je u fazi izdavanja („Između svjetova“, 2025).
Koncertno je aktivan dugi niz godina u različitim formacijama i ostavio je poseban trag u muzičkom stvaralaštvu Crne Gore. Muzička slika varira između gothic i klasičnog rocka, sa raskošnim orkestracijama i preplitanjem glasova Nebojše Đukanovića (muzika, tekstovi, vokal, gitara, klavijature) i Ivane Janković (vokal). Pored njih, u grupi su Marko Mirković – bass, Željko Samardžić – bubnjevi i Veljko Ivanović – gitara.
Specifičan vid muzičkog izražavanja članova benda su unplugged svirke, a u okviru programa bARS na „Barskom ljetopisu“ predstaviće se specifičnim, premijernim koncertom „Grimm plays 80’s (unplugged)“. Za ovu priliku, nastupiće kao trio: Đukanović, Janković, Ivanović, a izvešće prearanžirane hitove pop i rock muzike osamdesetih – numere sastava Eurithmics, Davida Bowiea, Paul Younga, Billy Idola i mnogih drugih.

„Hasanaginica“
2025-08-02
POZORIŠNI PROGRAM
Subota, 2. avgust u 21.30
Ljetnja scena Doma kulture „Vladimir Popović Španac“
„Hasanaginica“
CZK Tivat
Režija, adaptacija, izbor muzike i scenski pokret: Jagoš Marković
Tekst: Ljubomir Simović
Uloge: Kristina Obradović, Branimir Bane Popović, Anita Mančić, Aleksandar Srećković Kubura, Sandra Bugarski, Momčilo Otašević, Emir Ćatović, Mišo Obradović, Miloš Pejović, Nebojša Kundačina.
“Hasanaginica” je trinaesta pozorišna produkcija CZK Tivat premijerno odigrana 15. jula 2015. godine. Još jedna uspješna drama, antička tragedija, smještena u mentalitet naših prostora, predstavljena kao DNK naše tuge, bola, patnje, gnijeva i nepravde.
“Hasanaginica je DNK sveg našeg bola, naše tuge i naših ljubavi. Ovo je prava antička tragedija stavljena na naše prostore i u naš mentalitet, a ovo što smo mi pokušali napraviti je omaž tom velikom dramskom djelu i njegovoj neprolaznoj ljepoti“, govorio je Jagoš Marković.
U predstavi igraju Kristina Obradović, Branimir Popović, Anita Mančić, Sandra Bugarski, Nebojša Kundačina, Aleksandar Srećković, Mišo Obradović, Momčilo Otašević, Emir Ćatović i Miloš Pejović.

Izložba fotografija „Nasmijana Topolica“
2025-08-03
bARS
Nedjelja, 3. avgust u 20.00
Trg Vladimira i Kosare
Izložba fotografija „Nasmijana Topolica“

Izložba fotografija na gradskom trgu / korzu karakteristična je za program bARS od samog nastajanja ovog segmenta manifestacije „Barski ljetopis“.

Ovoga puta, na Trgu Vladimira i Kosare, 3. avgusta biće prikazana izložba „Nasmijana Topolica“ koju je osmislio i realizovao Željko Milović, selektor bARSa, uz desetak prijatelja – žitelja Stare Topolice.

Stara Topolica je kolokvijalan naziv za skup zgrada urbanog centra Bara iz sedamdesetih, podignutih oko tri ulice, oivičenih morem i magistralom (danas Ulica Jovana Tomaševića), te zgradom Carine i Trudbeničkim barakama kod Madžarice. Taj kompleks zgrada je na izložbi prikazan na sasvim nesvakidašnji način – porodičnim i ličnim fotografijama stanovnika koji su se u periodu 1970-79. slikali na ulicama i na taj način postali svjedoci vremena: nastajanja/nestajanja čitavih gradskih cjelina, ali i osmjeha koji su bili zaštitni znak u gradu „u kome su se svi poznavali“.

Izložba skulptura „Lice feruma“ Autor: Rajko Sušić
2025-08-04
LIKOVNI PROGRAM
Ponedjeljak, 4. avgust u 21.00
Galerija „Velimir A. Leković“
Izložba skulptura „Lice feruma“
Autor: Rajko Sušić
U ponedjeljak, 4. avgusta, sa početkom u 21 čas, u galeriji „Velimir A. Leković“ biće otvorena izložba skulptura Rajka Sušića, pod nazivom „Lice feruma“, u okviru likovnog programa 38. „Barskog ljetopisa“.
Rajko Sušić (1971, Nikšić) diplomirao je i magistrirao vajarstvo na Fakultetu likovnih umjetnosti na Cetinju, u klasi profesora mr Pavla Pejovića. Dobitnik je više nagrada za skulpturu, učesnik brojnih likovnih kolonija, a pedagoški radi u Nikšiću, gdje živi i stvara.
Sušićev skulptorski izraz karakterišu simboličko-alegorijske figure snažnog ekspresivnog naboja, izvedene u raznim materijalima, pri čemu se posebno izdvaja njegov rad u metalu. Kroz tehniku asamblaža i ready-made pristupa, koristi odbačene djelove mašina, alatki i industrijskih fragmenata, koje sa preciznim osjećajem za formu pretvara u originalne skulpturalne cjeline.
Izložba „Lice feruma“ predstavlja presjek njegovih najnovijih radova, u kojima se istražuju odnosi između industrijskog nasljeđa, identiteta i čovjekove prisutnosti u tehnološkom dobu. Kritičar Aleksandar Čilikov ističe da Sušićeva djela posjeduju izuzetnu energiju, izražajnost i duboke simboličke poruke, te da zavređuju pažnju i izvan granica zemlje.
Otvaranje izložbe biće prilika da publika „Barskog ljetopisa“ zakorači u autentičan, sirov, ali promišljen skulpturalni svijet jednog od najzanimljivijih savremenih vajara Crne Gore.
SUŠIĆ RAJKO
BIOGRAFIJA
Sušić Rajko rođen 29.01. 1971.god u Nikšiću. Diplomirao vajarstvo u klasi prof. mr. Pavla Pejovića 1997. God. Magistrirao u klasi prof. mr. Pavla Pejovića 2008. God. Dobitnik više nagrada za skulpturu. Učesnik više umjetničkih kolonija. Stekao licencu za bavljenje pedagoškim radom. Zaposlen u školi Mileva Lajović Lalatović u Nikšiću. Izlagački aktivan. Živi i vaja u Nikšiću.
Adresa:
Jakova ostojića 22/9, 81400 Nikšić
Tel: 067 504 533
Email: rajko.susic@yahoo.com
https://www.behance.net/sculpture-rajkosusic

GRUPNE IZLOŽBE

– Berane, galerija „Šudikova“
– Podgorica, „Galerija Akademskog Kulturnog Centra“
– Nikšić, „Galerija Nikola l“
– Beograd, Cetinje, Bijenale studentskog creteža
– Bijlenale minijature, Gornji Milanovac
– Trebinje, „Muzej Hercegovine“
– Nikšić, „Galerija Nikola l“
– 1998. – 2000. – Gornji Milanovac, lV, V i Vl Bijenale umetnosti minijature
– Nikšić, Recikl Art Fest
– Bijlenale minijature, Gornji Milanovac
– Podgorica, Galerija „Kruševac“ Mlada Crnogorska Umjetnost
– Herceg Novi, Hercegnovski Zimski Salon
– Podgorica, Dvorac Petrovića „ Ka skulpturi“
– Bijlenale minijature, Gornji Milanovac
– Bar, „legenda o Gvožđu“
– Zaječar, Narodni muzej
– Tivat, Galerija letnjikovca „Buća“, Ženi
– Nikšić, „Galerija Nikola l“
– 2006.- 2007. – 2008. Danilovgrad, Savremena Crnogorska Skulptura
– Nikšić, „Galerija Nikola l“, Nikšićki likovni salon
– Savremena crnogorska skulptura, Danilovgrad,
– Savremena crnogorska skulptura, Danilovgrad, Budva.
– Savremena crnogorska skulptura, Danilovgrad;
– Casa Borsani, Cirih;
– Božićna izložba nikšićkih autora, Dvorac Kralja Nikole, Nikšić;

2012., 2013., 2014. – Savremena crnogorska skulptura, Danilovgrad;

– Galerija letnjikovca Buća, Centar za kulturu Tivat
– „Od De Kirika do Meštrovića“, Galerija Narodnog muzeja, Zaječar
– Mali format, JU“muzeji, Galerija i biblioteka“, Budva
– Galerija Matice srpske, Društva članova u Crnoj Gori, Podgorica
– Savremena crnogorska skulptura, Danilovgrad;
– Mali format, JU“Muzeji, Galerija i biblioteka“, Budva
– Summer 2015, Sentido, Galerija hotela Tara, Budva
– Savremena crnogorska skulptura, Danilovgrad
– Podgorica, Galerija Art, Likovni pedagozi Crne Gore
– Nišić, Dvorac kralja Nikole, Nikšićki stvaraoci

2019.—Savremena crnogorska skulptura, Danilovgrad
2020.—Drugo internacionalno bijenale “Golub i cveće Milana Besarabica“ , Veliko Gradiste , Srbija.
2020 – on line “The Bridge“ International Contemporary Art Exhibition, https://www.artsteps.com/view/5f50c132dc78ee3346ac7ab4?fbclid=IwAR3KRvN1-UdbMS7ONQewPNP27ksBPkiRNulyCoBvSHwt8D2gy85yIT45Q6I

2021 – Podgorica, Srpska kuća, Srpski likovni sabor
2022-Mali format, JU”Muzeji,Galerija I biblioteka” Budva
2022-Savremena crnogorska skulptura , Danilovgrad
2023 –„Hercegnovski Zimski Salon“ , galerija Josip Bepo Benkovic , Herceg Novi
2023 -Savremena crnogorska skulptura , Danilovgrad
2023- Medjunarodna izlozba u organizaciji “Fokus Europa “ ,Veliko Gradiste , Srbija.
2024-Sretenjska likovna izlozba , Srpski likovni sabor , Srpska kuca ,Podgorica .
2024- MSUCG , Dvorac Petrovica , “Pejzaž koji nas posmatra “ ,04.06 2024. God Podgorica .
2024-JU Umjetnička Kolonija Danilovgrad , XVII tradicionalna likovna izlozba , “Savremena crnogorska skulptura “.
2024.- Monastir International Festival of Plastic Arts – Tunisia .
2024.-International sumit of art and culture patronage municipality , Veliko Gradiste .

–Izlozba “Magic garden” , RUBIX festival , Porto Montenegro , Tivat .
– KIC Budo Tomovic Podgorica , u organizaciji Palestinske Ambasade ,”Palestina kroz crnogorske oci “ .

SAMOSTALNE IZLOŽBE

– Herceg Novi, Galerija Vojske Jugoslavije
– Mojkovac, Galerija Kulturnog centra
– Oslo , Norway, Bogstad Galery
– Bergen, Norway, „Galery 3,14“
– Zaječar, Galerija Narodnog muzeja
– Budva, Galerija JU “Muzeji, Galerija i biblioteka“ Budva
– Tivat, Galerija letnjikovca Buća, Centar za kulturu Tivat

2018.- Budva , hotel „Adrija „

–Galerija Buca ,Tivat
–Art- design galery , A&A interior , „Lica ferruma „ , Aqua Resident Porto Montenegro ,Tivat .
– Galerija Narodnog muzeja Zajecar , „ Prelazi“.

NAGRADE

– Nagrada Studentskog Kulturnog Centra za skulpturu
– Nagrada FLU Cetinje za skulpturu
– Prva nagrada na izložbi „Mlada Crnogorska Umjetnost“
– Nikšićki likovni salon, nagrada za Skulpturu
– International bienale „Pigeon and flowers by Milan Besarabic“

-For the best work art voted by other participants.-Nadrada saziva za najbolje umjetnicko djelo
2021 – Prva nagrada, Srpski likovni sabor Podgorica, Srpska kuća

– Monastir International festival of Plastic Arts-Tunisia ,20th SessionJune 2024.

ATTESTATION OF EXCELENCE , Director, Award – As a result of the an artistic sculpture that won everyane,s administration . Specijalna nagrada festivala za .
SKULPTURE IZVEDENE U PROSTORU

– Danilovgrad, „Torzo“, Centar za kulturu.
– Spuž, „Muški torzo“, Spuški mlin.
– Nikšić, „Bik“, Sindikalni dom Željezare Nikšić.
– Petrovac, „Lasta“, Hotel Castellastva .
– Tivat, „Jato“, Trg od kulture.
-Kotor, stari grad . „Štrik “.

2023.- Podgorica , ”Slutnja” , poslovni centar – Kerber , (privatna kolekcija).
2024.- Niksić , “ Spomen česma “ – kupaliste Krupac .

Podgorica “ Korona “ – park RTCG .

Naziv izložbe je , “LICA FERUMA”.

“Bezimena ” 2022.god. 22*28*170 cm , željezo -drvo
“Prasak” 2018. god. 38*28*40 , vareno željezo
“Klica ” 2020.god. 28*30*40 , kovano željezo
“Bomba” 2005.god. 27*15*40 , vareno željezo
“Brka” 2024.god 33*38*45 , vareno željezo

6, “Korazija III 2020.god. 33*33*45 , kovano i vareno željezo

” Jahač ” 2012.god 70*58*56 , kovano i vareno željezo
“IKAR ” 1998-2017 god. 58*140*170 , kovano i vareno željezo

“TREJD MARK” 2015.god. 28*33*50 , kombinovana tehnika
“0,7 KW” 2012 . god. 40*65*78 , kovano i vareno željezo
“VERIKALA I ” 2005.god 70*100 ,reljef , kovano i vareno želj.
” VERTIKALA II ” 2005.god. 35*100 , reljef , komb. tehnika

13.”KORAZIJA II” 2018. god. 38*40*140 , kovano i vareno željezo
14.”SAMOKOVKA ” 2016.god. 64*28*45 ,komb. tehnika

“JEZGRO” 2019.god. 80*70*200 ,kovanoi vareno željezo

“Rajko Sušić je vajar u punoj stvaralačkoj zrelosti. Iza njega je ozbiljno iskustvo dvostrukog karaktera: lično, istraživačko, stvaralačko i iskustvo vremena koje se nametnulo kao breme činjenica, pojava i kretanja u našoj umjetničkoj praksi. Ikonografska osnova njegovih skulptura prilično je jednostavna, te dosta neodređena u rasponu između figurativnog, asocijativnog i apstraktnog. Simbioza konkretnog i apstraktnog i ravnoteža likovnih elemenata u funkciji su gradnje skulpture…”
Mr Milivoje Babović
“…Interesantan je i tehnički tretman izrade Sušićevih simboličko-alegorijskih i ekspresivnih figura. I pored korišćenja raznih materijala-kamen, poliester.., čini se da umjetnik posjeduje posebnu sklonost ka radu u metalu gdje se kombinacijom niza tehničkih intervencija uz, kao rezultata korišćenja iskustava READY MADE-a i asamblaža, upotrebu odbačenih djelova starih mašina i alatki znalački koncipira planirana trodimenzionalna skulptoralna forma. Stručna i kritička analiza Sušićevog skulptorskog opusa svakako zaslužuje mnogo širi kontekst razmatranja od konvencionalno uskog okvira sadržaja kataloškog komentara. Ne treba sumnjati da će energija, ekspresivan naboj, simboličko-alegorijske poruke i želja Rajka Sušića za istraživanjem na polju skulpture zainteresovati visokocivilizovanu publiku i relevantnu umjetničku kritiku u dalekoj Norveškoj. Biti će to podsticaj i priznanje ne samo jednom mladom i ozbljnom autoru već i umjetničkoj kulturi zemlje kojoj pripada”.
Aleksandar Čilikov

Barski filmski vremeplov
2025-08-05
bARS
Utorak, 5. avgust u 21.00
Dublin pub
Barski filmski vremeplov

Jedino „neformalno“ mjesto na kome se tokom postojanja segmenta „bARS“ održavaju programi u sklopu „Barskog ljetopisa“ je kultni „Dublin pub“,prostor alternativne kulture Bara, pa ni ove godine dešavanja neće izostati.
Do sada su ovdje održana tri „bARS“ programa. Avgusta 2022. je upriličen multimedijalni program „Hram zlatnog lotosa, 40 godina kasnije“, posvećen istoimenoj knjizi Slobodana Vučkovića, koji se nakon gotovo četiri decenije opet pojavio na barskoj sceni. Naredne dvije godine, održane su promocije albuma i spotova, uz mini koncerte barskih pop-rock grupa „Grimm“ i VIS „BEŽ“.

Ove godine na terasi „Dublin Puba“ biće prikazan mali filmski vremeplov, kroz niz dokumentarnih crno-bijelih filmova nastalih šezdesetih i sedamdesetih godina. Organizator večeri pod nazivom „Barski filmski vremeplov“ je NVO Mediteran Multimedia, a program počinje u 21 sat.

„Sedam sati sunčeve svetlosti“
2025-08-07
POZORIŠNI PROGRAM
Četvrtak, 7. avgust u 21.30
Ljetnja scena Doma kulture „Vladimir Popović Španac“
„Sedam sati sunčeve svetlosti“
Teatar na brdu

U okviru pozorišne selekcije 38 „ Barskog ljetopisa“ gostuje Teatar na brdu sa izuzetnom savremenom dramom „Sedam sati sunčeve svetlosti“, autorke Milene Depolo, u režiji Đurđe Tešić.
U glavnim ulogama briljiraju četiri izuzetna glumačka imena regionalne scene: Anica Dobra, Mina Sovtić, Mirjana Karanović i Bojan Dimitrijević.
Ova potresna, duhovita i životna predstava prati Sanju – ženu koju je lako prepoznati u savremenom društvu. Uvijek dostupna, posvećena drugima, uhvaćena između obaveza prema odrasloj ćerki, bivšem mužu i sjenke odnosa s pokojnom majkom, suočava se sa teškom bolešću i osjećajem samoće. Ali upravo tada počinje njeno pravo suočavanje – sa sobom, prošlošću i onima koje voli.
Scenografiju potpisuje Vesna Popović, kostime Marija Milekić, dok je za originalnu muziku zadužen Vladimir Pejković.
„Sedam sati sunčeve svetlosti“ je predstava koja na izuzetno topao i istinit način osvjetljava porodične odnose, žensku snagu, slabosti i bezuslovnu ljubav – kroz smijeh, suze i sa puno iskrene emocije.

Koncert dua Bulatović-Nikčević sa orkestrom
2025-08-09
MUZIČKI PROGRAM
Subota, 9. avgust u 21.30
Ljetnja scena Stari grad Bar
Koncert dua Bulatović-Nikčević sa orkestrom

Duo gitara Srđan Bulatović i Darko Nikčević nastupiće u okviru 38. festivala „Barski ljetopis”, donoseći publici program koji se temelji na sopstvenim autorskim kompozicijama i višedecenijskom zajedničkom radu.
Srđan Bulatović, doktor klasične gitare, i Darko Nikčević, flamenko gitarista i magistar audio tehnologije, sarađuju više od 30 godina. Njihov muzički izraz spaja balkanske ritmove sa mediteranskim i orijentalnim uticajima, a poznati su po izvođenju autorskih kompozicija koje se kreću između klasične, tradicionalne, world i savremene muzike.
Duo je zabilježio nastupe u brojnim zemljama – od SAD-a i Rusije, preko Velike Britanije, Njemačke, Španije i Francuske, do zemalja regiona, gdje je njihova muzika prepoznata kao autentična i stilski raznovrsna. Izdali su deset albuma, uključujući i izdanja za međunarodnu etiketu Naxos Records. Njihova muzika dostupna je i na globalnim striming platformama poput Apple Music i Spotify, gdje se nalazi na relevantnim plejlistama posvećenim klasičnoj gitari.
Kompozicije dua emitovane su na brojnim radio stanicama širom svijeta, uključujući BBC Radio 3, Hawaiʻi Public Radio i NDR Kultur, dok su dvije njihove numere uvrštene na međunarodnu kompilaciju Comfortable Guitar, u izdanju Naxos Japan.
Posebno priznanje u oblasti izdavaštva dobijaju kroz saradnju sa Naxos Sheet Music Publishing, gdje su objavljene note njihovih djela i gdje su, kao autori, predstavljeni na zvaničnoj kompozitorskoj stranici te izdavačke kuće – što ih svrstava među prve iz regiona koji su zastupljeni u ovom međunarodnom katalogu.
Osim djela za duo gitaru, autori su i većih formi, među kojima se izdvajaju balet “Mediteran”, te simfonijska djela “Europe Symphony” i “Fantasia concertante for two guitars and orchestra – The Secret”.
Za svoj dosadašnji rad Bulatović i Nikčević dobitnici su Trinaestojulske nagrade, najvišeg državnog priznanja u Crnoj Gori.

Promocija knjige „Kofer za Šangri-La“ Sava Markoča
2025-08-10
bARS
Nedelja, 10. avgust u 21.00
Plato Doma kulture „Vladimir Popović Španac“
Promocija knjige „Kofer za Šangri-La“ Sava Markoča
Moderator: Milun Lutovac
Savo Markoč (Bar, 1963) završio je Nastavnički fakultet u Nikšiću, odsjek za Engleski jezik i književnost. Kratko je radio kao nastavnik, dok je veći dio radnog vijeka proveo u nekoliko pomorskih agencija. Usput je istraživao. U četrdesetim je otkrio ljubav prema kamenu. U pedesetim ka pisanju kratkih priča.
Živi, radi, kleše i piše u Baru.
Petkom ne radi. U Starom Baru je.
Prvu knjigu, zbirka kratkih priča „Kula od sjećanja i druge priče“, objavljena je 2018. godine, druga – „Priče sa zapadne strane“, 2021. godine, a prerađeno (skraćeno) izdanje prve knjige, pod novim naslovom „Kula od sjećanja“ u decembru 2021. godine.
„Kofer za Šangri-La“ je prvi roman Sava Markoča. Objavio ga je Kulturni centar Bar, 2024. godine.
Markoč je osvojio prvo mjesto na Međunarodnom festivalu kratke književne forme, Zaton 2023. u kategoriji „kratka priča“, kao i drugo mjesto na konkursu Ministarstva ekonomskog razvoja za najljepšu kratku priču o Crnoj Gori, 2023. godine.
***
„Samo pominjanje mitskog mjesta svih hipika svijeta od šezdesetih naovamo – utopijskog (dakle, fizički nepostojećeg) mističnog kraljevstva skrivenog iza vrhova Himalaja, u kome se, u miru i skladu, čuva sva mudrost čovječanstva dok ono ne bude spremno za ‘zlatno doba’ – unaprijed prejudicira da će u djelu biti riječi o tananim pulsiranjima duše i tijela za koje ne postoje svakodnevna objašnjenja, a koje će biti namijenjeno onima što u riječima traže dublji smisao. I sve uvijeno u fino oblandu pulsirajuće nostalgije.
I u novoj knjizi Markoč režira svoj ‘Cinema Paradiso’, sa prečicama koje vode od Tornatorea, Sorrentina do Antonionija… mediteranska škola, naizgled jednostavno ali vrlo efektno se igrajući sjećanjima na protekle decenije, događajima, ljudima, sa znalačkim darom da u sve utka sitne detalje koji čine život. U kolopletu nostalgičnih prizivanja nazire se emotivna priča, u koju je autor utkao i sebe i sebi poznate likove, kao i okruženje u kome je odrastao i sazrijevao, od Belvedera do Pristana, uz sve boje, ukuse i mirise koje to dragocjeno lično svjedočanstvo o suptilnijem vremenu života i izražavanja sopstvenog nosilo u sebi.
Glavni junak, u vječnom razmišljanju o potrebi odlaska u Šangri-La za koji nije siguran ni da postoji, gotovo je stereotipan lik knjiga ovakvog tipa – nesiguran u sebe ali siguran da je drugačiji od drugih, u grozničavom prebiranju o svrhi sopstenog postojanja (i gotovo po pravilu nepostojanja svrhe onih oko njega) i poimanju osjećaja da je njegov ‘let’ dar za koga nema objašnjenje, te mu i nije mjesto tu gdje jeste. Zato se čitavim tokom knjige u suštini i priprema na pakovanje kofera za daleke pute, rastajući se, korak po korak, sa akterima koji mu oblikuju život. Ostali likovi djela su, reklo bi se – tipski, compañero obješenjak, putena krčmarica puna saosjećanja, lokalni oriđinali…“.
(Željko Milović)

2025-08-11
LIKOVNI PROGRAM
Ponedjeljak, 11. avgust u 21.00
Galerija „Velimir A. Leković“
Izložba crteža „Uvijek sa prirodom (Dodiri slobode)“
Autorka: Dijana Lazović
U ponedjeljak, 11. avgusta u 21.00, u galeriji „Velimir A. Leković“ biće otvorena izložba crteža Dijane Lazović, pod nazivom „Uvijek sa prirodom (Dodiri slobode)”, kojom će biti zaokružena selekcija likovnog programa 38. „Barskog ljetopisa“.
Inspirisana temama prirode, slobode i unutrašnjih duhovnih pejzaža, Dijana Lazović gradi autentičan vizuelni jezik u kojem se spajaju emocija i misaoni sadržaj. Kroz ciklus radova rađenih kombinovanom tehnikom (akvarel, tuš, akrilik), umjetnica istražuje transcendentalni odnos čovjeka i prirode, stvarajući kompozicije koje odišu blagim pokretima, fluidnošću i tihom ekspresijom.
Dijana Lazović je rođena 1984. godine na Cetinju. Diplomirala je na Akademiji likovnih umjetnosti u Milanu, u klasi profesora Itala Bressana. Članica je Udruženja likovnih umjetnika Crne Gore od 2015. godine. Iza sebe ima više od petnaest samostalnih i brojne grupne izložbe u zemlji i inostranstvu, a njen umjetnički rukopis prepoznat je po suptilnoj lirici crteža i kolorita.
Publika Barskog ljetopisa biće u prilici da osjeti dodire slobode kroz prizmu savremenog crnogorskog likovnog stvaralaštva — senzibilnog, autentičnog i duhovno inspirisanog.
Dijana Lazović

Biografija
Rođena na Cetinju 23. marta 1984. god.
Diplomirala na Akademiji Likovnih umjetnosti u Milanu (Italija) u klasi profesora Italo Bressan.
Član je Udruženja likovnih umjetnika Crne Gore od 2015. godine

Samostalne izložbe
Spomen dom Stefan M. Ljubiša, Stari grad, Budva, oktobar 2010.
JUSD ˝CRVENA KOMUNA˝, Galerija ˝Marko K. Gregović˝, Petrovac, jun 2013.
Galerija hotela ˝The Queen of Montenegro˝, Budva, septembar 2013.
Gradska galerija Kotor, april 2014.
Porto, izložbeni prostor Upravne zgrade, decembar 2014.
Art gallery Sue Ryder, Herceg Novi, februar 2015.
JAVA – galerija savremene umjetnosti, Sarajevo, maj/jun 2015.
Galerija ”ART”, Podgorica, april 2016.
Galerija Polimskog muzeja,Berane, jul 2016.
Blues bar, Podgorica, februar 2018.
Spomen dom ,,Stefan Mitrov Ljubiša”,Budva, maj 2018.
JU MUZEJ & GALERIJA Tivat, avgust 2019.
Gradska galerija Kotor, maj 2021.
Galerijski prostor hotela CUE Podgorica, septembar 2021.
CKZ Ribnica, Podgorica, mart 2022.
Galerija ,,Marko K. Gregović”, Spomen-dom ,,Crvena komuna”, Petrovac, maj 2024.
JU KULTURNI CENTAR ,,NIKOLA ĐURKOVIĆ” KOTOR, jul – avgust 2024.
Grupne izložbe
MALI FORMAT, slike/crteži/objekti ( izbor iz savremene crnogorske likovne scene), JU ˝Muzeji, galerija i biblioteka ˝ Budva, Spomen dom Stefan M. Ljubiša, 2013. 2014. 2015. 2016. 2017. 2018. 2021. 2022. 2023.
KOTORSKI VIZUELNI UMJETNICI 2013. 2014. 2015.2016. Gradska Galerija Kotor
Gradska galerija Kotor – decembar 2016, nagrada za crtež
Narodni muzej Labin, jun 2015.
Galerija Flora, Dubrovnik, novembar 2016.
Crnogorski likovni salon ,,13.novembar” 2016. 2017.
Izbor iz savremene crnogorske likovne umjetnosti ‘COMEBACK’ Grad Teatre City Budva, Santa Marija, Stari grad, 2021.
Izbor iz savremene crnogorske umjetnosti, Lisabon 2021.
55.HERCEGNOVSKI ZIMSKI SALON ‘Mnogolikost’, februar – mart 2022.
CKZ Ribnica, Atelje ‘Stari grad’ Budva; Podgorica, decembar – januar 2023/2024.
Festival svjetlosti ‘ZASJAĆE PALACI’, Kotor, 2023, 2024.

Likovne kolonije
Artists in Casa, Casa del Mare – Kamenari, maj – jun, 2022.
Međunarodna likovna kolonija, Kaludra – Berane, jul 2022.
Likovna kolonija ‘Stari kameni most na Tari zagrljaj kamena i rijeke, Mojkovac jun 2023.
Likovna kolonija ‘Grad na Tari’, Kolašin, jul 2023.
Internacionalni likovni susreti ‘Slikari Lazovići’, Bijelo Polje, avgust 2023.

Kontakt
Mediteranska 21, 85310 Budva, Crna Gora
Tel: + 382 69 670 744
E-mail: dijanalazovic23@yahoo.it
Uvijek sa prirodom / Dodir slobode
Ako se oslonimo na paradigmu da ljubav i prijateljstvo nijesu su emocije, već složene interakcije koje obuhvataju mnoge druge emocije, onda ćemo lakše shvatiti suštinu slikarskog opusa Dijane Lazović. Riječ je apriorno o apstraktnim kategorijama koje pripadaju tananijim prostorima unutrašnjih sadržaja. Zapravo, ljubav kao transcendentalni emotivni doživljaj smatra se intenzivnijom od prijateljstva i može se uzeti kao pokretač Dijaninog stvaralačkog kreda. Tako pod sloganom “ljubav sve pobjeđuje” realizuje cikluse: Skale, Zagrljaj I, II, Dodiri, posvećene njoj bliskom svijetu intime. Međutim, ona se ne zadovoljava samo ljubavlju koja se manifestuje neposrednim i bliskim kontaktom između ljudskih bića. Dijana nas uvodi u začarani svijet prirode ciklusom radova (kombinovana tehnika: akvarel, tuš, akrilik) pod nazivom Uvijek sa prirodom, sa podtekstom dodir slobode. Uvođenjem odrednice sloboda ona proširuje njen ontološki smisao koji se vezuje za bit čovjeka na sva živa bića i stvorenja koja čine jedinstvo mira kosmosa (Slobodan let, 2022; Slobodan ples, 2022).
Na ovim slikama, podstaknuta svjesnim i podsvjesnim impulsima, Dijana prenosi emocije koje su izazvane stvarnošću i snovima. Njihovom konceptualizacijom u likovni jezik nadrealnog prosedea oslanja se na asocijacije i doživljaje koje u svojoj podsvijesti transformiše u svijet na granici realnog i imaginarnog. Ptice, životinje, ribe, koje naseljavaju podmorje i zemlju, preobratila je u fantastična bića formirana od simplegmi ljudskih i životinjskih tijela ili kao slobodne forme koje levitiraju u međuprostoru / limbu. Međutim, vidljivi i nevidljivi dodiri (Dodir iz zemlje, 2021; Dodiri negdje u dubini, 2022) kojima ih povezuje su nešto što se može osjetiti unutrašnjim čulima, jer predstava je zapravo varka, istina se krije negdje u nekim nedosanjanim prostorima (Mirisi i dodiri planine, 2021; Pod mjesečinom, 2021).
Dodiri kojim povezuje forme različitog porijekla u njenom slikarskom djelu su tankoćutni i stvaraju muzički intoniranu atmosferu (Slobodan ples, 2022), atmosferu milozvučnih melodija. Zapravo, svoje vizije preobražene stvarnosti dočarava harmoničnim međuodnosom formi fantastičnih bića; crtežom koji u njenom likovnom djelu predstavlja primarni element fenomenološkog sloja slike; koloristički svedenim tonovima koji se pastuoznom finoćom pretapaju jedan u drugi i kompozicijskim strukturama koje su majstorski svedene na bitno, bez obzira na složen predmetni repertoar koji sadrži realne, asocijativne i apstraktne forme različitog organskog i neorganskog porijekla. Transformisana ljudska i životinjska obličja kojima definiše svoj antropomorfni bestijarij ne predstavljaju samo figure – forme povezane osjećanjima ljubavi – dodira duha i tijela, već izražavaju i prelijev različitih emocija kao refleksije unutrašnjih stanja: ljutnju, bijes, tugu, radoznalost, gordost… Motiv koji ih objedinjava ima semantičko značenje u kontekstu lične i univerzalne mitologije. Riječ je o ptici koja predstavlja simbol slobode koji se u njenom djelu poistovjećuje sa dodirom, a dodir je istovremeno i fikcija i stvarnost.
Dijanine slike, pored kompleksnih figuralnih predstava, nijesu izgubile jasnoću i nemaju anegdotski karakter. Ikonografiju nemogućeg postigla je pročišćenim, jasnim elementima likovnog jezika. Prateći ritmove pokreta ona objedinjuje oblike u koherentne forme u čijoj likovnoj interpretaciji pušta mašti na volju do granice u kojima njena vizija ne gubi vezu sa stvarnošću.
Slikarski svijet Dijane Lazović suočavanjem Utopije i Stvarnosti metaforički ukazuje na sve veću potrebu savremenog društva za bliskošću, ljubavlju, prijateljstvom, sa kojima nas umjetnica suočava na nenametljiv i suptilan način.
Ljiljana Zeković
istoričarka umjetnosti

„Princeza Ksenija od Crne Gore – Izgnanička tugovanka iz doma Petrovića“
2025-08-12
POZORIŠNI PROGRAM
Utorak, 12. avgust u 21.30
Ljetnja scena Doma kulture „Vladimir Popović Španac“
„Princeza Ksenija od Crne Gore – Izgnanička tugovanka iz doma Petrovića“
CNP

U okviru 38. izdanja festivala „Barski ljetopis“ na Ljetnjoj sceni Doma kulture „Vladimir Popović Španac“ biće izvedena predstava „Princeza Ksenija od Crne Gore – Izgnanička tugovanka iz doma Petrovića“ u produkciji Crnogorskog narodnog pozorišta.
Ova predstava, prema tekstu i u režiji Radmile Vojvodić, jedna je od najizvođenijih u istoriji crnogorskog pozorišta. Premijerno izvedena 1994. godine u Zetskom domu na Cetinju, a u obnovljenom CNP-u premijerno izvedena 1997, od tada je igrana više od 150 puta, stekavši status kultne drame. Predstava istražuje istorijsko pamćenje kroz snažne emocije i odnose između scene i publike.
Uloge tumače Varja Đukić, Ana Vučković, Dejan Ivanić, Izudin Bajrović, Gorana Marković, Aleksandar Radulović, Jelena Laban, Slobodan Marunović, Dušan Kovačević, Nada Vukčević i Lazar Đurđević.
Dramaturg predstave je Božo Koprivica, dok su kostimografija, scenografija i muzika delo Borisa Čakširana, Marije Kalabić i Žarka Mirkovića.

COPYRIGHT_DUSKO_MILJANIC_MONTENEGRO_

COPYRIGHT_DUSKO_MILJANIC_MONTENEGRO_

COPYRIGHT_DUSKO_MILJANIC_MONTENEGRO_

COPYRIGHT_DUSKO_MILJANIC_MONTENEGRO_

COPYRIGHT_DUSKO_MILJANIC_MONTENEGRO_

COPYRIGHT_DUSKO_MILJANIC_MONTENEGRO_

COPYRIGHT_DUSKO_MILJANIC_MONTENEGRO_

COPYRIGHT_DUSKO_MILJANIC_MONTENEGRO_

COPYRIGHT_DUSKO_MILJANIC_MONTENEGRO_

COPYRIGHT_DUSKO_MILJANIC_MONTENEGRO_

COPYRIGHT_DUSKO_MILJANIC_MONTENEGRO_

COPYRIGHT_DUSKO_MILJANIC_MONTENEGRO_

COPYRIGHT_DUSKO_MILJANIC_MONTENEGRO_

COPYRIGHT_DUSKO_MILJANIC_MONTENEGRO_

Promocija knjige „Hitchcook i Marnie“ Aleksandra Bečanovića
2025-08-13
KNJIŽEVNI PROGRAM
Srijeda, 13. avgust u 21.00
Plato Doma kulture „Vladimir Popović Španac“
Promocija knjige „Hitchcook i Marnie“ Aleksandra Bečanovića
Moderatorka: Maja Hamel Bogojević

U srijedu, 13. avgusta u 21.00, na platou Doma kulture „Vladimir Popović Španac“, u okviru književnog programa 38. Barskog ljetopisa, biće promovirana knjiga „Hitchcock i Marnie“, najnovija publikacija crnogorskog pisca, filmskog kritičara i scenariste Aleksandra Bečanovića. Moderatorka večeri je Maja Hamel Bogojević.
Aleksandar Bečanović je istaknuta je figura crnogorske kulture. Objavio je pet zbirki poezije (Ulysses’ Distance, Being, The Pantry, Places in the Letter, Preludes and Fugues), zbirke kratkih priča (I am Waiting, What Will Happen Next, Obsession) i romane poput Arcueil — koji mu je donio Evropsku nagradu za književnost.
Pored toga, autor je dviju knjiga filmske teorije, uključujući Genre in the Contemporary Cinema, i urednik je monumentalnog Lexicon of Film Directors Dugogodišnji je filmski kritičar i saradnik Vijesti.
„Hitchcock i Marnie“ predstavlja izuzetno duboku i detaljnu analizu Hitchcockovog filma Marnie (1964) — jednog od njegovih najsloženiijih ostvarenja . Knjiga s više od 250 ilustracija razlaže film kadar po kadar, iznosi hermeneutička čitanja i istovremeno smješta Marnie u širi kontekst rediteljeve estetike i starog Hollywooda.
Promocija pod moderacijom nagrađene filmske kritičarke Maje Hamel Bogojević obećava analitičko veče o odnosu teorije i umjetnosti, autorovom pristupu filmskoj estetici i univerzalnosti teme slobode, sedukcije i psihologije koju Marnie donosi. Bečanović kroz ovu knjigu pokazuje ne samo erudiciju, već i sposobnost da Hitchcockov opus učini razumljivim i uzbudljivim i za širu publiku.

„Predmet Medeja“
2025-08-16
POZORIŠNI PROGRAM
21.30
Ljetnja scena Doma kulture „Vladimir Popović Španac”
PREMIJERA
„Predmet Medeja”
CNP i JU Kulturni centar Bar

Predstava „Predmet Medeja”, u režiji jednog od najznačajnijih slovenačkih i evropskih reditelja Diega de Bree, u koprodukciji JU Kulturni centar Bar i Crnogorskog narodnog pozorišta, premijerno će biti izvedena 16. avgusta u 21.30 na Ljetnjoj pozornici Doma kulture „Vladimir Popović Španac” dok je reprizno izvođenje zakazano za dan kasnije, 17. avgusta, takođe u 21.30.
„Medeja“ je jedno od najsnažnijih djela antičke tragedije, koja otvara pitanja ljubavi, izdaje, moći i ženske pozicije u društvu.
Uloge tumače: Nada Vukčević, prvakinja drame CNP-a, Jovan Dabović, Luka Stanković, Ivona Raković i Jelena V. Đukić.
Osim režije, de Brea potpisuje idejno rješenje predstave i dizajn svijetla (zajedno sa Dejanom Kalezićem i Sretenom Miloševićem), dramaturškinja je Kata Đarmati, kostimografkinja Lina Leković, a asistenti za dramaturgiju i kostimografiju su Sergej Pavlović i Maša Mirković. Obrada zvuka povjerena je Filipu Radeviću, a video i foto materijal potpisuju Duško Miljanić i Vukša Vujošević. Dubravka Drakić je zadužena za scenski govor, a izvršni producent predstave je Danilo Milatović.
Gledanje premijernog igranja moguće je isključivo uz pozivnice, dok su karte za reprizno izvođenje, 17. avgusta, dostupne u prodaji od 1. jula na blagajni Doma kulture.

„Predmet Medeja“
2025-08-17
POZORIŠNI PROGRAM
21.30
Ljetnja scena Doma kulture „Vladimir Popović Španac“
PREMIJERA
„Predmet Medeja“
CNP i JU Kulturni centar Bar

Predstava „Predmet Medeja“, u režiji jednog od najznačajnijih slovenačkih i evropskih reditelja Diega de Bree, u koprodukciji JU Kulturni centar Bar i Crnogorskog narodnog pozorišta, premijerno će biti izvedena 16. avgusta u 21.30 na Ljetnjoj pozornici Doma kulture „Vladimir Popović Španac“ dok je reprizno izvođenje zakazano za dan kasnije, 17. avgusta, takođe u 21.30.
„Medeja“ je jedno od najsnažnijih djela antičke tragedije, koja otvara pitanja ljubavi, izdaje, moći i ženske pozicije u društvu.
Uloge tumače: Nada Vukčević, prvakinja drame CNP-a, Jovan Dabović, Luka Stanković, Ivona Raković i Jelena V. Đukić.
Osim režije, de Brea potpisuje idejno rješenje predstave i dizajn svijetla (zajedno sa Dejanom Kalezićem i Sretenom Miloševićem), dramaturškinja je Kata Đarmati, kostimografkinja Lina Leković, a asistenti za dramaturgiju i kostimografiju su Sergej Pavlović i Maša Mirković. Obrada zvuka povjerena je Filipu Radeviću, a video i foto materijal potpisuju Duško Miljanić i Vukša Vujošević. Dubravka Drakić je zadužena za scenski govor, a izvršni producent predstave je Danilo Milatović.
Gledanje premijernog igranja moguće je isključivo uz pozivnice, dok su karte za reprizno izvođenje, 17. avgusta, dostupne u prodaji od 1. jula na blagajni Doma kulture.

Promocija knjige „Svjetionici jednog vremena, knj. 2“ Božidara Boška Miloševića
2025-08-18
bARS
Ponedjeljak, 18. avgust u 21.00
Plato Doma kulture „Vladimir Popović Španac“
Promocija knjige „Svjetionici jednog vremena, knj. 2“ Božidara Boška Miloševića

„Disco opera“ Big band Novi Sad - Zatvaranje festivala
2025-08-19
SVEČANO ZATVARANJE
Utorak, 19. avgust u 21.30
Ljetnja scena Doma kulture „Vladimir Popović Španac“
„Disco opera“
Big band Novi Sad
Na Ljetnjoj sceni Doma kulture „Vladimir Popović Španac“, u utorak, 19. avgusta, sa početkom u 21.30, zvanični festivalski program „Barskog ljetopisa“ biće svečano zatvoren koncertom pod nazivom „Disco opera“ u izvođenju Big benda Novi Sad.
Nakon zapaženog nastupa sa projektom „Rock opera“, ovaj renomirani orkestar publici donosi novo muzičko putovanje kroz najpoznatije teme disko muzike sedamdesetih i osamdesetih godina, u aranžmanima prilagođenim velikom revijskom sastavu.
Program čine numere nekih od najprepoznatljivijih izvođača iz tog perioda – Abba, Boney M, Bee Gees, Earth Wind & Fire, Michael Jackson, Stevie Wonder, Donna Summer, Aretha Franklin, Quincy Jones, Wild Cherry – uz bogatu instrumentaciju i vokalne aranžmane, u duhu savremenog simfonijskog izraza.
Orkestrom diriguje Fedor Vrtačnik, a u ulozi solista nastupaju:

Bojana Stamenov
Nevena Reljin
Zoran Šandorov
vokalni kvartet „Disco Sisters“
Gabor Bunford (tenor saksofon)
Ivan Blanuša (alt saksofon)

Koncert „Disco opera“ donosi spoj nostalgije i savremenog zvuka, namijenjen širokoj publici i ljubiteljima disko ritma.

Izložba „Gobleni – (U)Bod vremena“
2025-08-19
bARS
Utorak, 19. avgust u 20.00
Galerija „Velimir A. Leković“
Izložba „Gobleni – (U)Bod vremena“

Alpha / Alfa
2025-08-20
Alpha / Alfa
r: Julia Ducournau
Francuska, Belgija
2’ 8’’
*datum projekcije: 20. avgust u 21.00h

Uskrsnuće / Resurrection / Kuang ye shi dai
2025-08-21
Uskrsnuće / Resurrection / Kuang ye shi dai
r: Bi Gan
Kina, Francuska, Amerika
2’ 40’’
*datum projekcije: 21. avgust u 21.00h

Dva tužioca / Two Prosecutors / Zwei Staatsanwälte
2025-08-22
Dva tužioca / Two Prosecutors / Zwei Staatsanwälte
r: Sergey Loznitsa
Njemačka, Holandija, Letonija, Rumunija, Litvanija, Ukrajina
1’ 57’’
*datum projekcije: 22. avgust u 21.00h
